Basson kry hofbevel oor verhoorWouter Basson. Foto: Werner Beukes/Sapa “Ons het laatmiddag [Maandag] die interdik ontvang. Die komitee sal Dinsdag vergader en besluit oor die pad vorentoe,” het Charmaine Motloung, woordvoerder van die Raad op Gesondheidsberoepe (RGB), gesê. Die RGB se komitee oor professionele gedrag sal Dinsdag agter geslote deure vergader om die aansoek by die hooggeregshof te bespreek. “Ons gaan die hooggeregshof vanoggend nader ten einde jou te dwing om die verhoor van die nodige inligting te voorsien,” het Jaap Cilliers, Basson se regsverteenwoordiger, Maandag gesê voor hy en Basson uit die sitting gestap het. “Uit die bewyse wat ons het, is dit duidelik dat jy ŉ lid is van een van die organisasies wat ‘n petisie ondersteun het vir die verwydering van dr. Basson se naam van die register van mediese praktisyns,” het Cilliers aan prof. Jannie Hugo, die voorsitter, gesê. Cilliers het gesê die verdediging sal die hooggeregshof nader met bewyse van hul bewerings en die hof vra om uitspraak te gee oor die stand van die verhoor.